**Cyfarfod: Y Bwrdd Plismona**

**Lleoliad: Cyfarfod *Teams***

**Dyddiad: 11 Ebrill 2024**

**Amser: 11.30y.b. - 1.30y.h.**

|  |  |
| --- | --- |
| **Aelodau:**  | Y Prif Gwnstabl, Dr Richard Lewis (PG)Comisiynydd yr Heddlu a Throseddu, Dafydd Llywelyn (CHTh)Prif Weithredwr Swyddfa Comisiynydd yr Heddlu a Throseddu, Carys Morgans (PW SCHTh) |
| **Hefyd yn bresennol**: | Cyfarwyddwr Datblygu Pobl a’r Sefydliad, Linda Williams (LW)\*Swyddog Staff, Arolygydd (dros dro) Gemma Starkey (GS)Cynghorydd Polisi Swyddfa Comisiynydd yr Heddlu a Throseddu (SCHTh), Gwen James SCHTh (GJ) Swyddog Cymorth Gweithredol SCHTh, Sophie Morgan (SM) |
| **Ymddiheuriadau:** | Prif Swyddog Cyllid SCHTh, Beverley Peatling, (PSC) SCHThCyfarwyddwr Cyllid, Edwin Harries (CC) |

*\*= yn bresennol ar gyfer eitem 1 ar yr agenda (Ymddiheuriadau a Chyflwyniadau) a 2 (Diweddariad ar gamau gweithredu o gyfarfodydd blaenorol)*

**Penderfyniadau yn deillio o'r cyfarfod ar 11/04/2024**

|  |  |
| --- | --- |
| Rhif y penderfyniad |  |
| PB T3 92 | Cymeradwyodd y CHTh ymestyn y Cytundeb Lefel Gwasanaeth ar gyfer Gan Bwyll tan fis Mawrth 2025 |
| PB T3 93 | Cymeradwyodd y CHTh yr argymhelliad i fwrw ymlaen â Phenderfyniad Doc Penfro (Gwerthu a Chynllunio) / Prynu Stryd Argyle |
| PB T3 94 | Cytunodd y CHTh i lofnodi’r Cytundeb Cydweithio mewn perthynas â TARIAN – Adran 22A Deddf yr Heddlu 1996 |
| PB T3 95 | Cymeradwyodd y CHTh yr argymhelliad y dylid caniatáu estyniad o dri mis mewn perthynas â gwasanaeth Gwasanaethau Meddygol Fforensig, yn amodol ar adolygiad ariannol gan y Cyfarwyddwr Cyllid |

## Ymddiheuriadau a Chyflwyniadau

Croesawodd y CHTh bawb i’r cyfarfod. Cafwyd ymddiheuriadau gan y Prif Swyddog Cyllid a’r Cyfarwyddwr Cyllid. Croesawodd yr aelodau SM, Swyddog Cymorth Gweithredol SCHTh.

## Diweddariad ar gamau gweithredu o gyfarfodydd blaenorol

|  |  |  |
| --- | --- | --- |
| Rhif y cam gweithredu | Crynodeb o’r camau i’w cymryd | Diweddariad |
| PB 296 | Y PG i ofyn am wybodaeth gan Uned Eithafiaeth a Gwrthderfysgaeth Cymru ar eu hymateb i grwpiau asgell dde eithaf a rhannu hyn â'r CHTh | Ar y gweill |
| PB 297 | Swyddfa’r CHTh (SCHTh) i drefnu sesiynau briffio yn amlach gan yr Uned Troseddau Cyfundrefnol Rhanbarthol / Uned Eithafiaeth a Gwrthderfysgaeth Cymru a’r tîm Troseddau Cyfundrefnol Difrifol | Ar y gweill |
| PB 298 | Y PG i sicrhau bod y gwaith ar ddiwylliant yn Heddlu Dyfed-Powys yn cael ei gasglu a'i fod ar gael i'r SCHTh. | Ar y gweill |
| PB 299 | Y PG i sicrhau bod opsiynau Cymru Gyfan yn cael eu harchwilio, yn ogystal ag atebion lleol, i raglen yr heddlu mewn ysgolion | Wedi'i gwblhau |
| PB 300 | Y PG i ystyried a allai unrhyw gynlluniau adolygu sydd ar y gweill gael eu heffeithio gan addunedau maniffesto ymgeiswyr ar gyfer swydd CHTh ac i ystyried unrhyw effeithiau ar y Cynllun Heddlu a Throseddu yn y dyfodol | Ar y gweill |
| PB 301 | Amserlenni ar gyfer ymateb Powys i brawf rota i'w rhannu â SCHTh yn y Bwrdd Plismona nesaf | Wedi'i gwblhau |
| PB 302 | Y Cyfarwyddwr Cyllid i ddarparu'r adroddiad diweddaraf ar gyllid yng nghyfarfod nesaf y Bwrdd Plismona (11/04/2023) | Ar y gweill |
| PB 303 | Cynnig pwyntiau mynediad swyddogion heddlu i'w gyflwyno i gyfarfod o'r Bwrdd Plismona yn nhymor newydd y CHTh | Ar y gweill |
| PB 304 | SCHTh i edrych ar y posibilrwydd o ddau lysgennad ieuenctid i ymgymryd â swyddi ‘CHTh/PG am ddiwrnod’ ar Ddiwrnod Plant y Byd (20/11/2024) | Cyflawnwyd |
| PB 305 | Yr heddlu i roi sicrwydd am ddarparwyr Ymgynghorydd Meddygol yr Heddlu i’r Prif Swyddog Cyllid  | Wedi’i gwblhau  |
| PB 306 | SCHTh i gysylltu â Chymdeithas Comisiynwyr Heddlu a Throseddu (APCC) i roi adborth ar sicrhau llwybr cliriach o ran materion strategol sy’n ymwneud ag ymgymryd â rôl CHTh, gan gyfeirio’n benodol at wybodaeth gan Fwrdd Gwasanaethau Digidol yr Heddlu | Wedi'i gwblhau |
| PB 307 | Cynnwys llythyr y Swyddfa Gartref yn cyfeirio at gyfraniadau pensiwn ar agenda nesaf y Bwrdd Plismona | Wedi'i gwblhau |

**PB 296 –**  ***Diweddariad Uned Eithafiaeth a Gwrthderfysgaeth Cymru ar grwpiau asgell dde eithaf*** – Roedd yr wybodaeth wedi'i pharatoi a byddai ar gael yng nghyfarfod cyntaf y Bwrdd Plismona yn nhymor y CHTh nesaf.

**PB 298 – *Nodi gwaith yr heddlu yn ymwneud â diwylliant*** – mynychodd LW y Bwrdd Plismona i ddarparu diweddariad ar y cam hwn. Atgoffodd LW am yr holl wybodaeth ategol a lywiodd y gwaith ar ddiwylliant Heddlu Dyfed-Powys, gan gynnwys gweledigaeth yr heddlu, ei blaenoriaethau, gwerthoedd, egwyddorion plismona moesegol ac addewid Arweinyddiaeth yr Heddlu. Darparodd LW drosolwg byr o'r Strategaeth Pobl bresennol. Darparodd LW ddetholiadau allweddol o sioeau teithiol y prif swyddog a gynhaliwyd rhwng Ionawr a Mawrth 2024 a’r gwaith datblygu arweinyddiaeth a wnaed o ganlyniad. Roedd cyfres lawn o raglenni arweinyddiaeth o fewn yr heddlu, yn ogystal â gweithdai ‘Dosbarthiadau Meistr Adnoddau Dynol’ a ‘Sgyrsiau Beirniadol’. Mewn ymateb i adborth, roedd cyrsiau eraill yn ymwneud â dulliau rheoli a chyrsiau arddull dosbarth meistr hefyd yn cael eu hystyried. Ar draws pob un o'r cyrsiau ar bob lefel atgyfnerthwyd safonau arweinyddiaeth ac ymddygiad disgwyliedig.

Nododd LW bwysigrwydd llesiant a rhoddodd ddiweddariad ar y gwaith ymgysylltu y mae'r heddlu wedi'i wneud, gan gynnwys rhai enghreifftiau o weithgarwch ‘dywedoch chi, gwnaethom ni’. Roedd y themâu a nodwyd yn cynnwys amgylchedd gwaith, adnoddau a chydnabyddiaeth.

Sicrhaodd LW y CHTh bod swyddogion a staff yn ymwybodol o gasgliadau'r weithgaredd ‘dywedoch chi, gwnaethom ni’. Roedd yr heddlu'n bwriadu cyhoeddi diweddariadau newydd bob chwarter i sicrhau bod swyddogion a staff yn ymwybodol o'r cynnydd a wnaed.

Roedd y strategaeth bresennol i fod i ddod i ben yn 2024. Sicrhaodd LW fod cynllunio wedi dechrau ar Strategaeth Pobl, Diwylliant a Moeseg ar gyfer 2024-28, gyda phwyslais ar fod yn agored, ymgysylltu, a disgwyliad am sgwrs o’r ddwy ochr yn yr heddlu.

Roedd cynlluniau i gyflwyno sesiwn undydd o hyfforddiant ar gyfer yr holl swyddogion a staff a fyddai'n cynnwys gwybodaeth wedi'i ddiweddaru am wrth-hiliaeth, diwylliant a Chynllun Gweithredu Hil yr heddlu, yn ogystal â'r Cod Moeseg. Roedd gan yr holl swyddogion a staff amcanion yn eu Proffil Datblygu ac Asesu yn ymwneud â'r iaith Gymraeg a diwylliant Cymru i sicrhau bod pawb yn ymwybodol o ddisgwyliadau’r heddlu. Roedd y Proffil Datblygu ac Asesu yn ei gwneud yn ofynnol i bawb ddarparu tystiolaeth o ddysgu yn erbyn yr amcanion hyn drwy gydol y flwyddyn.

Tawelwyd meddwl y CHTh gan y mewnbwn, a nododd y gallai'r gwaith arfaethedig hwn gefnogi'r heddlu i annog ac ysgogi staff. Gofynnodd y CHTh i Brif Weithredwr SCHTh sicrhau bod y gwaith hwn yn cael ei ystyried wrth ddatblygu'r Cynllun Heddlu a Throseddu nesaf.

#### Cam gweithredu: SCHTh i ystyried y Strategaeth Pobl, Diwylliant a Moeseg newydd (2024-28) wrth baratoi a chynllunio Cynllun Heddlu a Throseddu newydd 2025-2029

Myfyriodd y PG ar sylw'r CHTh a thynnodd sylw at adroddiad diweddar ar arolwg o dâl a morâl 2023 gan y Ffederasiwn Heddlu. Roedd y PG wedi cyfarfod â’r Ffederasiwn Heddlu i drafod rhai o'r canfyddiadau. Dywedodd fod morâl a gofnodwyd yn Heddlu Dyfed-Powys yn uwch na'r cyfartaledd cenedlaethol, a bod swyddogion yn teimlo'n well eu byd yn Heddlu Dyfed-Powys nag unrhyw heddlu arall yn y wlad o ran tâl/costau byw. Gofynnodd y PG i’r CHTh etholedig nesaf gefnogi’r PG i weithio i wella agweddau a amlygwyd yn yr adroddiad, megis “y gyfran sydd yn aml neu bob amser dan bwysau i weithio oriau hir”. Roedd o'r farn bod hwn yn fater yn ymwneud â galw, lle'r oedd Heddlu Dyfed-Powys yn graddio'n uwch na'r cyfartaledd cenedlaethol. Roedd y PG yn bwriadu adolygu prosesau a strwythurau i ddechrau er mwyn cael dealltwriaeth gychwynnol ynghylch a oedd hyn yn cyfrannu at weithio oriau hir.

Gofynnodd y CHTh a oedd y pwysau a deimlwyd yn gysylltiedig â chynnydd mewn swyddogion newydd. Nododd y CHTh y disgwyliwyd y gallai'r gyllideb oriau ychwanegol leihau o ganlyniad i'r rhaglen Uplift, fodd bynnag nid oedd hyn yn wir. Cydnabu y CHTh y gallai hyn fod oherwydd bod codiadau cyflog yn effeithio ar y cyfraddau oriau ychwanegol.

Cytunodd y CHTh bod hwn yn waith yr oedd angen ei wneud, mewn cysylltiad â gwaith Adolygiad yr Heddlu a gwaith Pobl, Diwylliant a Moeseg. Awgrymodd y byddai hyn yn briodol i CHTh tymor pedwar ei gefnogi.

**PB 300 –**  ***Y PG i ystyried a allai maniffestos ymgeiswyr ar gyfer swydd CHTh effeithio ar unrhyw gynlluniau adolygu*** – Nododd y PG y byddai’r cam gweithredu hwn yn parhau ar agor tan ar ôl yr etholiadau. Nododd y PG hefyd fod yna waith ehangach i’w wneud hefyd i ddeall a gwrando ar gymunedau o fewn yr ardal blismona. Cadarnhaodd y PG fod yr heddlu yn ymwybodol o'r wybodaeth oedd ar gael am ymgeiswyr a'u datganiadau etholiad.

**PB 302**  ***– Diweddariad ar gyllid*** – Dywedodd y PG fod gwaith prosesu diwedd blwyddyn yn mynd rhagddo ar hyn o bryd. Gweler eitem agenda 3d am ragor o wybodaeth yn ymwneud â’r diweddariad hwn.

**PB 303 –**  ***Pwyntiau mynediad i swyddogion*** – Dywedodd y PG fod dogfen wedi'i thrafod yng nghyfarfod y Grŵp Prif Swyddogion. Gwnaethpwyd penderfyniad mewn egwyddor y byddai pob swyddog yn y dyfodol yn dod i mewn i'r heddlu drwy yr un llwybr, nid llwybr gradd, yn lle'r pum pwynt mynediad gwahanol presennol, gyda'r opsiwn i ddilyn y radd wedi hynny. Er bod hwn yn benderfyniad i'r heddlu, teimlai'r PG ei bod yn bwysig dod â'r penderfyniad i Fwrdd Plismona yn y dyfodol i'w graffu ymhellach, gan y byddai'n newid sylfaenol mewn ymagwedd.

Gadawodd LW y cyfarfod i fynychu ymrwymiad arall ar ôl i'r camau gweithredu gael eu trafod.

## Eitemau Sefydlog

### Diweddariad y Prif Gwnstabl

Canmolodd y PG waith plismona cadarnhaol a rhagweithiol yn ddiweddar a oedd wedi'i gynnwys yn y papur diweddaru. Tynnodd y PG sylw at weithredu Cynllun Ymgysylltu, Disgwyliadau a Chydnabyddiaeth y Gweithlu, mewn ymateb i adborth a dderbyniwyd trwy sioeau teithiol y prif swyddogion a'r gwaith pobl, diwylliant a moeseg. Roedd y cynllun yn cynnwys disgwyl i bob uwch arweinydd dreulio rhagor o amser ar y rheng flaen.

Gofynnodd y CHTh am eglurder ynghylch a oedd hyn yn golygu ymweld â gorsaf neu weithio ochr yn ochr â rhywun i gael dealltwriaeth ddyfnach o’r rolau a’r cyfrifoldebau. Cadarnhaodd y PG ei fod yn disgwyl mai’r ail fyddai hyn.

Roedd y CHTh wedi sylwi ar lawer o gyfryngau a negeseuon ar gyfryngau cymdeithasol yn adrodd am farwolaethau ar ffyrdd yn ardal yr heddlu a gofynnodd a oedd rheswm am hyn. Nid oedd gan y PG unrhyw wybodaeth i awgrymu rheswm dros gynnydd yn nifer y marwolaethau yr adroddwyd amdanynt.

### Diweddariad Comisiynydd yr Heddlu a Throseddu

Nid amlygodd y CHTh unrhyw eitemau o'r diweddariad ysgrifenedig i'w trafod.

### Adolygiad yr Heddlu

Ni ddarparwyd diweddariadau newydd i aelodau'r Bwrdd ar gyfer y cyfarfod hwn. Dywedodd Prif Weithredwr SCHTh fod cynrychiolydd yr SCHTh yn bresennol yng ngweithdy Adolygiad yr Heddlu a gynhaliwyd yr un diwrnod.

Mae'r CHTh wedi cael gwybod am rai swyddogion sy'n trosglwyddo i Heddlu De Cymru a gofynnodd am y costau i Heddlu Dyfed-Powys o ran uwchsgilio swyddogion eraill i lefel yr arbenigedd sy'n cael ei golli. Nid oedd gan y PG y costau ar gael yn y cyfarfod ond dywedodd wrth y CHTh fod hyn wedi'i gynnwys fel rhan o'r asesiad risg a gynhaliwyd wrth gytuno i'r trosglwyddiadau. Sicrhaodd y PG fod y risgiau'n cael eu lliniaru trwy'r cynllun gweithredu cysylltiedig.

#### Cam gweithredu: y PG i ddarparu gwybodaeth mewn perthynas â chostau hyfforddiant o ganlyniad i swyddogion yn trosglwyddo i heddlu arall

### ch. Cyllid

Hysbysodd Prif Weithredwr SCHTh yr aelodau y byddai cyfarfod arbennig i ddarparu sesiwn friffio ar gyllid i’r CHTh yn cael ei threfnu yn gynnar yn nhymor pedwar.

## Materion i'w Trafod

## Diweddariad ar y Sefyllfa Rheoli Gwybodaeth

Ystyriodd yr aelodau yr wybodaeth a ddarparwyd yn yr adroddiad diweddaru. Tynnodd y PG sylw at yr wybodaeth am lwyth achosion hwyr. Er bod ôl-groniad yn parhau, roedd y niferoedd yn gostwng yn raddol trwy ymdrech barhaus.

Gofynnodd y CHTh am y sefyllfa staffio o fewn yr adran a sut yr eir i'r afael â'r ôl-groniad. Dywedodd y PG fod y sefyllfa'n gwella, gan fod staff newydd yn eu swyddi, eu bod yn dal i gael hyfforddiant a bod rhai swyddi gwag yn parhau. Roedd Prif Arolygydd dros dro yn asesu'r prosesau a'r systemau o fewn yr adran i sicrhau ei fod yn gweithredu mor effeithlon â phosibl.

Gofynnodd Prif Weithredwr SCHTh a oedd gwaith y Prif Arolygydd yn ymestyn i achosion o dorri rheolau diogelu data a nodi dysgu sefydliadol.

#### Cam gweithredu: GS i gadarnhau a oedd y Prif Arolygydd sy'n gweithio yn yr adran Rheoli Gwybodaeth yn gweithio i nodi'r hyn a ddysgwyd gan y sefydliad o dorri amodau diogelu data o fewn yr heddlu

Dywedodd y CHTh y gallai’r CHTh yn y pedwerydd tymor newydd elwa o gyfarfod â'r Prif Arolygydd Rheoli Gwybodaeth i ddeall manylion a chwmpas y gwaith hwn.

#### Cam gweithredu: Prif Weithredwr SCHTh i drefnu cyfarfod yn nhymor 4 gyda'r Prif Arolygydd sy'n gweithio yn yr adran Rheoli Gwybodaeth i ganiatáu i'r CHTh gael dealltwriaeth fanwl am gynnydd yn y maes hwn

* 1. **Diweddariad yr Heddlu ar Ymgysylltu â'r Gymuned**

Myfyriodd y CHTh fod penderfyniad wedi’i wneud i beidio â chael stondin Heddlu Dyfed-Powys yn Sioe Amaethyddol Frenhinol Cymru y llynedd fel rhan o arbedion effeithlonrwydd yr heddlu. Credai'r PG y byddai hyn wedi costio tua £10,000 ar y pryd. Dywedodd y CHTh y bu tanwariant a allai fod wedi cynnwys y digwyddiad hwn.

Dywedodd Prif Weithredwr SCHTh fod uned ddwbl wedi'i harchebu ar gyfer Eisteddfod yr Urdd Meifod, Powys a bod y gwaith paratoi wedi dechrau. Roedd uned sengl wedi'i harchebu ar gyfer y Sioe Amaethyddol Frenhinol Cymru. Roedd Prif Weithredwr SCHTh wedi trafod hyn â'r Uwcharolygydd ar gyfer Powys, a oedd wedi amlinellu'r gwaith gweithredol oedd ar y gweill. Byddai gweithgor rhwng SCHTh a Heddlu Dyfed-Powys yn cael ei sefydlu i ganolbwyntio ar yr agwedd ymgysylltu cymunedol o'r digwyddiadau yn ogystal â'r cynlluniau gweithredol ar gyfer eu plismona. Roedd Prif Weithredwr SCHTh a GS yn gweithio i sicrhau bod gwaith ymgysylltu â'r gymuned yn cael ei ymgorffori yn yr amserlenni cynllunio presennol.

Dywedodd y CHTh fod y digwyddiadau yn amser cyfleus i nodi mewnbwn cymunedol ar gyfer y Cynllun Heddlu a Throseddu.

#### Cam gweithredu: SCHTh a'r heddlu i sefydlu gweithgor i sicrhau bod trefniadau ymgysylltu ar waith ar gyfer Eisteddfod yr Urdd a Sioe Amaethyddol Frenhinol Cymru

* 1. **Ymateb yr heddlu i'r Adroddiad Ymgysylltu â'r Gymuned**

Nododd y PG yr argymhellion yn Adroddiad Ymgysylltu â’r Gymuned SCHTh a chadarnhaodd fod yr heddlu wedi derbyn pob un ohonynt. Dywedodd Prif Weithredwr SCHTh fod y gwaith a amlinellwyd yn yr adroddiad wedi'i gychwyn mewn ymateb i Gynllun Gweithredu Hil yr Heddlu. Dywedodd Prif Weithredwr SCHTh ei bod yn falch o weld ymateb yr heddlu, gan gynnwys y cyfeiriad at ail-lansio’r Strategaeth Ymgysylltu a Chyfathrebu wedi'i diweddaru gan yr heddlu. Amlinellodd Prif Weithredwr SCHTh bwysigrwydd yr heddlu yn gweithio gyda SCHTh ar ymgysylltu â'r gymuned i sicrhau dull cydlynol. Ystyriwyd y gallai'r Hyb Atal Troseddau ddymuno ystyried yr wybodaeth mewn perthynas â hyfforddi swyddogion a staff, ac y gallai'r canfyddiadau hefyd helpu i wella amrywiaeth y grwpiau craffu.

**ch. Adroddiad Diweddaru'r Heddlu ar Ateb Rheoli Cyswllt Canolfan Gyfathrebu'r Heddlu**

Tynnodd y PG sylw at yr ystadegau yn yr adroddiad yn ymwneud â galwadau a gafwyd gan Ganolfan Gyfathrebu'r Heddlu, yn ogystal â'r cynnydd yn nifer y staff o fewn yr adran.

Roedd y dyddiad ar gyfer rhoi’r Ateb Rheoli Cyswllt ar waith dal wedi'i gynllunio ar gyfer 20 Mai 2024. Roedd y PG yn hyderus y byddai hyn nid yn unig yn bodloni argymhellion a amlygwyd gan yr Arolygiaeth Cwnstabliaeth a Gwasanaethau Tân ac Achub EF, ond yn bwysicach fyth y byddai'n gwella'r gwasanaeth i'r cyhoedd. Gofynnodd Prif Weithredwr SCHTh i sicrhau bod y Rheolwr Cydraddoldeb, Amrywiaeth a'r Iaith Gymraeg yn cael ei gynnwys yn y gwaith hwn. Rhoddodd y PG sicrwydd y byddai. Cyhoeddodd y PG newyddion bod y rheolwr yn disgwyl gefeilliaid yn ddiweddarach yn y flwyddyn. Dymunodd yr holl aelodau eu llongyfarchiadau.

* 1. **Llythyr gan y Gweinidog Philp ar Gyfradd Cyfraniad Pensiwn i Gyflogwyr**

Dywedodd y CHTh fod y llythyr wedi'i gynnwys ar yr agenda i'w nodi. Roedd wedi'i rannu â chydweithwyr cyllid.

## Materion i’w penderfynu

* 1. **Cytundeb Gwasanaeth Gan Bwyll 2018-2023 – Bwriad Ymestyn y Cytundeb Lefel Gwasanaeth i 31 Mawrth 2025**

Ystyriodd yr aelodau gynnig cytundeb lefel gwasanaeth mewn perthynas â Gan Bwyll. Codwyd y cynnig mewn cyfarfod Plismona yng Nghymru, ond roedd angen ei gymeradwyo gan y CHTh. Ni fynegwyd unrhyw gwestiynau am yr adroddiad a derbyniwyd yr argymhelliad i gytuno ar yr estyniad.

#### Penderfyniad: cymeradwyodd y CHTh y dylid ymestyn y Cytundeb Lefel Gwasanaeth ar gyfer Gan Bwyll tan fis Mawrth 2025

* 1. **Penderfyniad Gwerthu a Chynllunio /Prynu Stryd Argyle yn Noc Penfro**

Eglurodd Prif Weithredwr SCHTh fod penderfyniad i symud ymlaen wedi’i gefnogi mewn cyfarfod o dîm gweithredol yr SCHTh ar 24 Hydref 2023, ond nid oedd unrhyw gofnod ffurfiol o’r penderfyniad a wnaed yn y Bwrdd Plismona. Cadarnhaodd y CHTh fod y penderfyniad wedi'i wneud. Awgrymodd hefyd y dylid ystyried trafodaethau ynghylch hygyrchedd cyhoeddus i'r heddlu yn nhymor nesaf y CHTh.

#### Penderfyniad: cymeradwyodd y CHTh yr argymhelliad i fwrw ymlaen â Phenderfyniad Doc Penfro (Gwerthu a Chynllunio) / Prynu Stryd Argyle

#### Cam gweithredu: trafod mynediad ac argaeledd yr heddlu i’r cyhoedd i’w hystyried ar gyfer cyfarfod Bwrdd Plismona yn y dyfodol yn nhymor 4

* 1. **Cytundeb Cydweithredu mewn perthynas â TARIAN – Adran 22A Deddf yr Heddlu 1996**

Cadarnhaodd Prif Weithredwr SCHTh fod y cytundeb wedi'i adolygu gan yr adran Gwasanaethau Cyfreithiol. Cadarnhaodd y PG fod y cytundeb, a oedd yn diwygio'r cytundeb blaenorol i gynnwys manylion mewn perthynas ag amrywiol unedau rhanbarthol, wedi'i lofnodi gan yr heddlu. Derbyniodd y CHTh yr argymhelliad i lofnodi’r cytundeb.

#### Penderfyniad: Cytunodd y CHTh i lofnodi’r Cytundeb Cydweithio mewn perthynas â TARIAN – Adran 22A Deddf yr Heddlu 1996

**ch. Gwasanaethau Meddygol Fforensig – Gwobr Tendr Sengl – cais am estyniad o dri mis**

Ystyriodd yr aelodau yr adroddiad mewn perthynas â Dyfarniad Tendr Sengl Gwasanaethau Meddygol Fforensig, yn gofyn am estyniad o dri mis. Dywedodd y PG fod angen hyn oherwydd bod y broses dendro ar gyfer y gwasanaeth newydd yn cymryd mwy o amser na'r disgwyl. Roedd gofyniad am yr estyniad i sicrhau cyflenwad digonol yn ystod y cyfnod interim.

#### Penderfyniad: cymeradwyodd y CHTh yr argymhelliad y dylid caniatáu estyniad o dri mis mewn perthynas â’r gwasanaeth Gwasanaethau Meddygol Fforensig, yn amodol ar adolygiad ariannol gan y Cyfarwyddwr Cyllid

## Unrhyw Fater Arall

### Digwyddiad Arfer Addawol

Dywedodd y PG wrth yr aelodau y byddai'n cynnal digwyddiad arfer addawol yn ddiweddarach ym mis Ebrill yn canolbwyntio ar gyffuriau fel rhan o'i bortffolio cenedlaethol. Roedd y digwyddiad i fod i gael ei gynnal yn Llysgenhadaeth Canada yn Llundain, a rhagwelir y byddai 140 o bobl yn bresennol, gan gynnwys arweinwyr cyffuriau'r heddlu ledled y wlad ac uwch farnwyr. Roedd Uchel Gomisiynydd Canada i fod i agor y digwyddiad, gyda'r Gweinidog Gwladol dros Droseddau, Plismona a Thân, Chis Philp yn bresennol.

### Diolch

Dymunodd y PG bob lwc i’r holl ymgeiswyr ar gyfer swydd CHTh yn yr etholiad nesaf a diolchodd i’r CHTh Dafydd Llywelyn am ei waith. Ategodd y CHTh hyn, gan ddiolch i bawb am eu gwaith.

|  |  |  |
| --- | --- | --- |
| Rhif y cam gweithredu | Crynodeb o'r Camau Gweithredu o'r Cyfarfod ar 11/04/2024  | I'w symud ymlaen gan |
| PB 308 | SCHTh i ystyried y Strategaeth Pobl, Diwylliant a Moeseg newydd (2024-28) wrth baratoi a chynllunio Cynllun Heddlu a Throseddu newydd 2025-2029 | **GJ** |
| PB 309 | Y PG i ddarparu gwybodaeth am gostau hyfforddiant o ganlyniad i swyddogion yn trosglwyddo i heddlu arall | **Y PG**  |
| PB 310 | GS i gadarnhau a oedd y Prif Arolygydd sy'n gweithio yn yr adran Rheoli Gwybodaeth yn gweithio i nodi'r hyn a ddysgwyd gan y sefydliad o dorri amodau diogelu data o fewn yr heddlu | **GS** |
| PB 311 | Prif Weithredwr SCHTh i drefnu cyfarfod yn nhymor 4 gyda'r Prif Arolygydd sy'n gweithio yn yr adran Rheoli Gwybodaeth i ganiatáu i'r CHTh cael dealltwriaeth lawn am gynnydd yn y maes hwn | **Prif Weithredwr SCHTh**  |
| PB 312 | SCHTh a'r heddlu i sefydlu gweithgor i sicrhau bod trefniadau ymgysylltu yn eu lle ar gyfer Eisteddfod yr Urdd a Sioe Amaethyddol Frenhinol Cymru | **GS** |
| PB 313 | Trafod mynediad ac argaeledd yr heddlu i’r cyhoedd i’w hystyried ar gyfer cyfarfod Bwrdd Plismona yn y dyfodol yn nhymor 4 | **GJ** |

DIWEDD